លោក Trump ហៅ​ការចាញ់​ឆ្នោត​កាលពី​ឆ្នាំ២០២០ថា ជា​«ការកុហក​ធំ»មួយ
លោក​អតីត​ប្រធានាធិបតី​ Donald Trump រហូត​មកទល់​នឹងពេលនេះ​ នៅ​តែ​អះអាង​ថា លោក​ចាញ់ក្នុង​ការបោះឆ្នោត​ប្រធានាធិបតី​សហរដ្ឋ​អាមេរិក​កាលពីខែវិច្ឆិកា​ ឆ្នាំ២០២០ គឺ​ដោយសារ​ការលួចបន្លំ​សន្លឹកឆ្នោត។ ការអះអាង​ដោយ​គ្មាន​មូលដ្ឋាន​របស់​​លោក Trump នេះ បាន​នាំឱ្យ​សមាជិក​នៃ​គណបក្ស​សាធារណរដ្ឋ​ខ្លះ​ខ្វែងគំនិតគ្នា។
វ៉ាស៊ីនតោន — លោកអតីតប្រធានាធិបតីសហរដ្ឋអាមេរិក Donald Trump បានចាញ់លោក Joe Biden ខាងគណបក្សប្រជាធិបតេយ្យក្នុងការឈរឈ្មោះបោះឆ្នោតជាថ្មីកាលពី៦ខែមុន តែលោក Trump នៅតែអះអាងថា លោកត្រូវបានគៃបន្លំមិនឱ្យកាន់តំណែងមួយអាណត្តិទៀតក្នុងសេតវិមាន។ ការនិយាយបែបនេះ នាំឱ្យមន្ត្រីសាធារណរដ្ឋខ្លះខ្វែងគំនិតគ្នា ហើយមិនយល់ស្របជាមួយលោក Trump អំពីភាពស្របច្បាប់នៃជ័យជម្នះរបស់លោក Biden។ លោក Trump បាននិយាយនៅក្នុងសេចក្តីថ្លែងការណ៍ថ្មីមួយកាលពីថ្ងៃចន្ទ ទី៣ ខែឧសភាថា «ការបោះឆ្នោតប្រធានាធិបតីដោយលួចបន្លំកាលពីឆ្នាំ២០២០ នឹងត្រូវស្គាល់ពីថ្ងៃនេះតទៅថា ជាការកុហកធំ!»។ អត្ថាធិប្បាយរបស់លោកអតីតប្រធានាធិបតី Trump ពីវីឡាយ៉ាងធំរបស់លោកនៅជាប់នឹងមហាសមុទ្រ Atlantic ក្នុងរដ្ឋ Florida បាននាំឱ្យអ្នកប្រឆាំងខាងនយោបាយរបស់លោកនិយាយថា អ្វីដែលពួកគេធ្លាប់និយាយពីមុនមកថា ការអះអាងរបស់លោក Trump អំពីការឈ្នះឆ្នោត ជាការកុហកយ៉ាងធំមួយនោះ ពិតជាត្រូវមែន។ លោក Trump បានចាញ់ឆ្នោតដាច់ណាត់នៅក្នុងការបោះឆ្នោតរបស់អង្គអ្នកបោះឆ្នោតដែលមានសំឡេង៣០៦ ទល់នឹង២៣២ ដែលកំណត់លទ្ធផលនៃការបោះឆ្នោតប្រធានាធិបតីនិងដោយចាញ់សន្លឹកឆ្នោតជាង៧លាននៅក្នុងការរាប់សន្លឹកឆ្នោតរបស់ពលរដ្ឋអាមេរិកាំង។ បន្ទាប់ពីលោក Trump បាននិយាយអះអាងដូច្នេះកាលពីថ្ងៃចន្ទទី៣ ខែឧសភា អ្នករិៈគន់លោកខ្លាំងបំផុតក្នុងចំណោមពួកសាធារណរដ្ឋ គឺលោកស្រី Liz Cheney សមាជិកាសភាតំណាងរាស្ត្រអាមេរិកាំងប្រចាំរដ្ឋ Wyoming បានបង្ហោះសារតាម បណ្តាញសង្គម Twitter ថា «គ្មានការលួចបន្លំក្នុងការបោះឆ្នោតប្រធានាធិបតីកាលពីឆ្នាំ២០២០ទេ។ ជនណាដែលអះអាងថា ការបោះឆ្នោតនេះ មានការលួចបន្លំនោះ គឺជាអ្នករាលដាលការកុហកធំ ជាអ្នកប្រឆាំងនឹងនីតិរដ្ឋនិងបំពុលប្រព័ន្ធប្រជាធិបតេយ្យរបស់យើង»។ លោកស្រី Liz Cheney ជាសមាជិកគណបក្សសាធារណរដ្ឋម្នាក់ក្នុងចំណោមសមាជិកគណបក្សសាធារណរដ្ឋ១០នាក់ ដែលបានបោះឆ្នោតឱ្យមានការចោទប្រកាន់លោក Trump ពីបទញុះញង់អ្នកគាំទ្រលោករាប់រយនាក់ឱ្យចូលលុកក្នុងអាគារសភាសហរដ្ឋអាមេរិក កាលពីថ្ងៃទី៦មករា នៅពេលសភាបញ្ជាក់ជ័យជំម្នះរបស់លោក Biden តាមរយៈអង្គអ្នកបោះឆ្នោត។ មានមនុស្សប្រាំនាក់ បានស្លាប់ក្នុងឧប្បត្តិហេតុនោះ។ លោក Trump បានចាញ់ក្តីរាប់សិប ដែលតវ៉ាចំពោះលទ្ធផលនៃការបោះឆ្នោត តែលោកមិនបានទទួលស្គាល់ជាផ្លួវការថា លោកចាញ់លោក Biden ទេ ។ លោក Trump បានចាកចេញពីរដ្ឋធានីវ៉ាស៊ីនតោន ក្នុងពេលតែប៉ុន្មានម៉ោងប៉ុណ្ណោះ មុនលោក Biden ធ្វើសច្ចាប្រណិធានចូលកាន់តំណែងប្រធានាធិបតី កាលពីថ្ងៃទី២០ ខែមករា។ លោក Trump បានបង្ហើបថា លោកប្រហែលនឹងឈរឈ្មោះបោះឆ្នោតជាប្រធានាធិបតីទៀតក្នុងឆ្នាំ២០២៤ តែលោកក៏បាននិយាយដែរថា លោកនឹងសម្រេចអំពីរឿងនេះ នៅក្រោយការបោះឆ្នោតសភាក្នុងខែវិច្ឆិកា២០២២ ដែលនឹងសម្រេចថាតើគណបក្សណានឹងត្រួតត្រាសភាសហរដ្ឋអាមេរិកទាំងពីរ។ បច្ចុប្បន្នគណបក្សប្រជាធិបតេយ្យ ត្រួតត្រាសភាសហរដ្ឋអាមេរិកទាំងពីរដោយសំឡេងភាគច្រើនយ៉ាងស្តួចស្តើង៕